CELEX: 62010TN0189
Language: fi
Date: 2010-04-20 00:00:00
Title: Asia T-189/10: Kanne 20.4.2010 — GEA Group v. komissio

3.7.2010   
            
            
               FI
            
            
               Euroopan unionin virallinen lehti
            
            
               C 179/44
            
         Kanne 20.4.2010 — GEA Group v. komissio
   (Asia T-189/10)
   2010/C 179/77
   Oikeudenkäyntikieli: saksa
   
      Asianosaiset
   
   
      Kantaja: GEA Group AG (Bochum, Saksa) (edustajat: asianajajat A. Kallmayer, I. du Mont ja G. Schiffers)
   
      Vastaaja: Euroopan komissio
   
      Vaatimukset
   
   
               —
            
            
               alkuperäisen päätöksen muuttamisesta tehdyn päätöksen 1 artikla on kumottava siltä osin kuin kantajalle on siinä määrätty sakko
            
         
               —
            
            
               alkuperäisen päätöksen muuttamisesta tehdyn päätöksen 1 artiklassa kantajalle määrättyä sakkoa on ainakin alennettava
            
         
               —
            
            
               komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja riitauttaa komission 8.2.2010 tekemän päätöksen K(2010) 727 lopullinen, jolla komissio on muuttanut asiassa COMP/38589 — Lämpöstabilisaattorit — 11.11.2009 tekemäänsä päätöstä muun muassa kantajaa koskevilta osilta (jäljempänä muutospäätös). Muutos on kohdistunut komission päätöksen K(2009) 8682 lopullinen 2 artiklan 31 ja 32 kohtaan, jotka koskevat kantajan maksuvelvollisuuden yhteisvastuullisuutta.
   Kantaja vetoaa kanteensa tueksi viiteen kanneperusteeseen.
   Ensimmäiseksi kantaja katsoo, että sen puolustautumisoikeuksia on loukattu, koska sitä ei ollut kuultu eikä sen ollut annettu muutenkaan osallistua menettelyyn ennen muutospäätöksen tekemistä. Toisessa kanneperusteessaan kantaja vetoaa siihen, että muutospäätöksen perustelut ovat puutteelliset, koska päätöstä on perusteltu ainoastaan asetuksen (EY) N:o 1/2003 (1) 23 artiklan 2 kohdassa säädetyn viran puolesta huomioon otettavan enimmäismäärän noudattamatta jättämisellä mutta kantajaa erikseen koskevat perustelut puuttuvat. Kolmannessa kanneperusteessa kantaja arvostelee sitä, että muutospäätöksellä, joka oli jo tullut eräisiin vastaanottajiinsa nähden lainvoimaiseksi ja muilta osin tuomioistuimen käsiteltäväksi, ei ollut oikeudellista perustaa. Neljännessä kanneperusteessa kantaja katsoo, että sakon rahamäärän muuttaminen sen vahingoksi on lainvastaista. Lopuksi kantaja vetoaa vanhentumiseen, koska muutospäätös on tehty asetuksen N:o 1/2003 25 artiklan 6 kohdassa säädetyn vanhentumisajan jälkeen.
   
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus N:o 1/2003 (EYVL L 1, s. 1).